שפרה קורנפלד

[[אסי עזר (ימין) וארז טל (שמאל) מכריזים על שפרה קורנפלד כזוכת העונה הראשונה של "האח הגדול", 2008]]
שפרה קורנפלד (נולדה ב-9 בדצמבר 1980) היא מנחת טלוויזיה, שדרנית רדיו, בעלת טור, תסריטאית וסופרת ישראלית. זוכת העונה הראשונה של תוכנית המציאות "האח הגדול".

==ביוגרפיה==
קורנפלד נולדה, גדלה והתחנכה ברובע היהודי בירושלים למשפחה חרדית, ולה שבעה אחים ואחיות ובהם יוצרים נוספים. אביה הוא רב חוזר בתשובה מישיבת התפוצות שבהר ציון. אחיה הוא הטיפוגרף, אברהם קורנפלד. כנערה, התגרשו הוריה. מאוחר יותר חלק גדול מבין קרוביהם, לרבות קורנפלד עצמה, בחרו לצאת בשאלה.

התגייסה לצה"ל, שם שירתה כלוחמת וכמ"כית במג"ב.

לה תואר ראשון בעיצוב תעשייתי מבצלאל אקדמיה לאמנות ועיצוב ירושלים.

בטרם נכנסה לתוכנית המציאות "האח הגדול", התמודדה בשעשועון "השעון" בהנחיית גיורא חמיצר, ואף עבדה כדיילת באל על.

== קריירה ==
ב-1 בספטמבר 2008 החלה להשתתף בתוכנית המציאות "האח הגדול" בזכיינית קשת שבערוץ 2. ב-16 בדצמבר הוכתרה כמנצחת העונה הראשונה של התוכנית, וזכתה בפרס הגדול של מיליון ש"ח.

ב-2008, לאחר זכייתה בתוכנית, החלה להגיש בערוץ 2 את תוכנית הבוקר "יום חדש" לצד לינוי בר-גפן.

קורנפלד כתבה טור אישי בשבועון "לאִשה".

השתתפה בתוכנית "עושות חג" ששודרה ב-yes, לצדן של מרב בטיטו, רביטל ויטלזון-יעקבס ודפנה לוסטיג.

ב-2009, לתחילת שידורי התוכנית "האח הגדול VIP{{כ}} 1", הגישה קורנפלד תוכנית ספיישל על "האח הגדול" בשם "המפורסמים באים". בנוסף בשנה זו, השתתפה בתפקיד אורח ב"ארץ נהדרת" (התוכנית שיצר בן זוגה שגב).

ב-2009 הגישה את תוכנית הרדיו "ציפורי לילה" בגלי צה"ל, לצד קובי אריאלי.

ב-2010 הייתה תסריטאית של התוכנית "מה קורה" בערוץ 2 של קשת, בהנחייתה של לינוי בר-גפן.

בשנת 2012 הוציאה לאור את ספר הביכורים שלה, "החצי השני של הלילה". מנובמבר 2012 למרץ 2014 כתבה טור שבועי בעיתון "מעריב".

ב-2017 הצטרפה לצוות המנחות של התוכנית היומית "מועדון תרבות" בערוץ כאן 11, לצדן של אסתר רדא, דפנה לוסטיג ולוסי איוב. חרף ביטולה של התוכנית, עדיין הצליחה לזכות בטקס פרסי הטלוויזיה 2017 (ששודר ב-2018) בקטגוריית "תוכנית התרבות הטובה ביותר."

בשנת 2022 יצא לאור ספרה השני, "אין מקום כזה".<ref></ref>

בשנת 2023 קריינה הֶסְכֵּת בן חמישה פרקים בעריכת גיא בן נון שעסק בגנבת אוסף השעונים מהמוזיאון לאמנות האסלאם.

==חיים אישיים==
מאז 2008 היא בזוגיות עם המפיק מולי שגב. ב-2011 נולדה להם בת משותפת. ביוני 2011 הם התחתנו בנישואים אזרחיים בניו יורק. ב-2014 נולדה בתם השנייה.

== קישורים חיצוניים ==

*
* [https://kneller.co.il/שפרה-קורנפלד// שפרה קורנפלד], באתר קנלר ייצוג אומנים
* 
* [http://hot.ynet.co.il/home/0,7340,L-9812-70702,00.html שפרה קורנפלד], מתראיינת בתוכנית "סמולטוק", באתר ynet
* 
* מועדון תרבות, [http://www.kan.org.il/Program/?catId=39 כל התוכניות], באתר תאגיד השידור הישראלי 
* 
* 
* 

==הערות שוליים==

קטגוריה:זוכי האח הגדול (ישראל)
קטגוריה:סופרות ישראליות
קטגוריה:סופרים ישראלים
קטגוריה:מנחות טלוויזיה ישראליות
קטגוריה:מגישות ציפורי לילה
קטגוריה:מגישי ציפורי לילה
קטגוריה:יוצאות בשאלה
קטגוריה:בעלות טור ישראליות
קטגוריה:בעלי טור ישראלים
קטגוריה:סגל מעריב
קטגוריה:דיילות אל על
קטגוריה:דיילי אל על
קטגוריה:סגל לאשה
קטגוריה:שדרניות רדיו ישראליות
קטגוריה:שדרני רדיו ישראלים
קטגוריה:תסריטאיות טלוויזיה ישראליות
קטגוריה:תסריטאי טלוויזיה ישראלים
קטגוריה:סגל תאגיד השידור הישראלי - שידורי הטלוויזיה
קטגוריה:בוגרות בצלאל, אקדמיה לאמנות ועיצוב
קטגוריה:בוגרי בצלאל, אקדמיה לאמנות ועיצוב
קטגוריה:ישראליות שנולדו ב-1980
קטגוריה:ישראלים שנולדו ב-1980